**Μάθημα 19ης Νοεμβρίου 2020**

Ενότητες: 1, 2 και 3 του 3ου κεφαλαίου (Μέρος Α)

**Στόχοι μαθήματος:**

* Να κατανοήσουμε τα βασικά χαρακτηριστικά κάθε παραγωγικής διαδικασίας.
* Να καταλάβουμε τη σημαία του παράγοντα του χρόνου στις αποφάσεις των επιχειρήσεων. Ποιες είναι οι δύο περίοδοι παραγωγής σύμφωνα με την οικονομική επιστήμη και ποιο το κύριο χαρακτηριστικό κάθε μίας.
* Να μάθουμε τι είναι η συνάρτηση παραγωγής.

**(Τα κοινά) Χαρακτηριστικά στοιχεία της παραγωγικής διαδικασίας**

**Υπενθύμιση από το 1ο κεφάλαιο:** Ποιος είναι ο ορισμός της παραγωγικής διαδικασίας;



i) Η **συνειδητή προσπάθεια** για κάποιο τελικό αποτέλεσμα (δηλαδή η παραγωγή δεν γίνεται κατά τύχη, είναι αποτέλεσμα συνειδητής προσπάθειας με επιδίωξη το κέρδος).

(ii) Η **χρονική διάρκεια** από τη στιγμή που θα χρησιμοποιηθούν οι παραγωγικοί συντελεστές μέχρι την παραγωγή του προϊόντος (δηλαδή τα προϊόντα και οι υπηρεσίες απαιτούν χρόνο να για παραχθούν. Ο χρόνος μπορεί να είναι ένα μεγάλο χρονικό διάστημα ή ένα μικρό. Ουδέν όμως παράγεται στιγμιαία).

(iii) Η **τεχνολογική σχέση ανάμεσα στις ποσότητες των παραγωγικών συντελεστών και την ποσότητα του παραγόμενου προϊόντος**. (δηλαδή η ποσότητα του προϊόντος που παράγεται από μια συγκεκριμένη ποσότητα παραγωγικών συντελεστών εξαρτάται από την τεχνολογία παραγωγής. Για παράδειγμα, με 10 εργάτες –συντελεστές παραγωγής- μπορώ με τη διαθέσιμη τεχνολογία να παράγω 100 κιλά από το αγαθό Χ –ποσότητα προϊόντος- και όχι για παράδειγμα 120 κιλά).

**Σημείωση:** Τα παραπάνω στοιχεία της παραγωγικής διαδικασίας είναι **κοινά**, δηλαδή μπορούμε να **τα διακρίνουμε στην παραγωγή κάθε αγαθού ή υπηρεσίας**.

**Εφαρμογή-Άσκηση:** Δώστε παραδείγματα με βάση τα παραπάνω.

**Η επιχείρηση**

**Υπενθύμιση από το 1ο κεφάλαιο:** Τι προϋποθέτει η παραγωγή και ποιος την αναλαμβάνει; Η παραγωγή προϋποθέτει τη χρησιμοποίηση παραγωγικών συντελεστών. Τη διαδικασία της παραγωγής αναλαμβάνουν οι επιχειρήσεις (οι επιχειρήσεις είναι παραγωγικές μονάδες). Αυτές (οι επιχειρήσεις) αποφασίζουν για το είδος και τις αναλογίες των συντελεστών που μπορούν να συνδυάσουν για την παραγωγή των διάφορων προϊόντων» (θυμηθείτε τον ορισμό της επιχειρηματικότητας «…αναλαμβάνουν να συνδυάσουν τους άλλους τρεις συντελεστές, για να γίνει η παραγωγή»).

**Ο παράγοντας χρόνος στις αποφάσεις της επιχείρησης**

Στις αποφάσεις της επιχείρησης **σημαντικός παράγοντας είναι ο χρόνος**. Η οικονομική επιστήμη διακρίνει δύο περιόδους παραγωγής, τη βραχυχρόνια και τη μακροχρόνια.

* **Βραχυχρόνια περίοδος** είναι το χρονικό διάστημα μέσα στο οποίο **η επιχείρηση δεν μπορεί να μεταβάλει την ποσότητα ενός ή περισσότερων από τους συντελεστές** που χρησιμοποιεί. Δηλαδή, στην περίοδο αυτή **άλλοι συντελεστές είναι σταθεροί και άλλοι μεταβλητοί**.
  + **Σταθεροί** είναι αυτοί που **η ποσότητά τους δεν μπορεί να μεταβληθεί** στη βραχυχρόνια περίοδο και είναι συνήθως, αλλά όχι απαραίτητα, τα μηχανήματα, η τεχνολογία, η γη και γενικά ο κεφαλαιουχικός εξοπλισμός.
  + **Μεταβλητοί** συντελεστές είναι αυτοί που **η ποσότητά τους μπορεί να αυξομειωθεί**, όπως οι πρώτες ύλες, εργασία κτλ.
* **Μακροχρόνια περίοδος** είναι το χρονικό διάστημα μέσα στο οποίο **η επιχείρηση μπορεί να μεταβάλει τις ποσότητες όλων των παραγωγικών συντελεστών**. **Όλοι οι συντελεστές είναι επομένως μεταβλητοί**.

**Παρατηρήσεις:**

1. Οι έννοιες της βραχυχρόνιας και της μακροχρόνιας περιόδου **δεν αντιστοιχούν σε κάποια συγκεκριμένη ημερολογιακή περίοδο** (Δηλαδή για παράδειγμα με το ημερολογιακό έτος).
2. **Η διάκριση γίνεται με βάση τη δυνατότητα προσαρμοστικότητας των συντελεστών** που χρησιμοποιεί η κάθε επιχείρηση, και αυτό εξαρτάται κυρίως από:

**Το αντικείμενο της επιχείρησης** (άλλο να ψήνεις σουβλάκια, άλλο να παράγεις πλοία)

**Το μέγεθος της επιχείρησης** (άλλο μια τοπική επιχείρηση, άλλο μια πολυεθνική).

**Εφαρμογή-Άσκηση:** Δώστε παραδείγματα με βάση τα παραπάνω.

**Η συνάρτηση παραγωγής**

Η συνάρτηση παραγωγής **εκφράζει τη σχέση που συνδέει τη μέγιστη ποσότητα προϊόντος,** που μπορεί να παραχθεί σε ορισμένο χρόνο**, με συγκεκριμένες ποσότητες συντελεστών και με δεδομένη την τεχνολογία παραγωγής**. Τι σημαίνει αυτό πρακτικά; Στη συνάρτηση παραγωγής **διακρίνουμε:**

1. **την τεχνολογική σχέση** ανάμεσα στις ποσότητες των συντελεστών που χρησιμοποιούνται και στην ποσότητα του προϊόντος που παράγεται (αυτό που ήταν το 3ο κοινό χαρακτηριστικό σε κάθε παραγωγική διαδικασία).
2. **την παραγωγική αποτελεσματικότητα που είναι η καλύτερη δυνατή** (αυτό ονομάζεται αποδοτικότητα, δηλαδή την αποδοτικότερη παραγωγή), αφού επιδίωξη των επιχειρήσεων είναι η παραγωγή όσο το δυνατόν μεγαλύτερων ποσοτήτων του προϊόντος, με σκοπό το μεγαλύτερο κέρδος (σημείωση: η μεγιστοποίηση του κέρδους δεν σημαίνει απαραίτητα τη μεγιστοποίηση της παραγωγής. Για παράδειγμα, μπορεί το μέγιστο κέρδος να συμβαίνει όταν έχουμε περιορισμό της παραγωγής. Αυτό μπορεί να κάνουν τα μονοπώλια ενώ τα καρτέλ το κάνουν σίγουρα. Η ζήτηση παίζει ρόλο σε αυτό. Για παράδειγμα, αν η τιμή πέσει κάτω από το μέσο Μ της γραμμικής καμπύλης ζήτησης τότε τα κέρδη θα μειωθούν σίγουρα. Μπορείτε να σκεφτείτε γιατί;).

**Η γενική μορφή της συνάρτησης παραγωγής: Q = f(x1, x2,... xν)**, όπου

Q = η ποσότητα του παραγόμενου προϊόντος,

f = η συγκεκριμένη “συνάρτηση παραγωγής”, δηλαδή ο τρόπος μετασχηματισμού των συντελεστών παραγωγής σε προϊόν (καθορίζεται από την τεχνολογία),

x = η ποσότητα του χρησιμοποιούμενου συντελεστή παραγωγής i (για i = 1, 2,... ν)

**Η ειδική μορφή της συνάρτησης παραγωγής:**

Συνήθως υποθέτουμε για ευκολία ότι στη βραχυχρόνια περίοδο υπάρχει:

* ένας μεταβλητός συντελεστής, η εργασία (L) και
* ένας τουλάχιστον σταθερός συντελεστής, για παράδειγμα το κεφάλαιο (Κ).